ราชธานีลั่นเป็นเจ้าตลาดรถสิบล้อ
ราชธานีลิสซิ่ง ติดปีกเพิ่มทุนสำเร็จ แบงก์ธนชาตถือหุ้นใหญ่ 65% พร้อมหนุนเต็มที่
26 ม.ค. 2555

ราชธานีลิสซิ่ง ติดปีกเพิ่มทุนสำเร็จ แบงก์ธนชาตถือหุ้นใหญ่ 65% พร้อมหนุนเต็มที่
นายโกวิท รุ่งวัฒนโสภณ กรรมการผู้จัดการ บริษัท ราชธานีลิสซิ่ง เปิดเผยว่า บริษัทตั้งเป้าปล่อยในปีนี้ให้ได้ 1 หมื่นล้านบาท เพิ่มขึ้นเมื่อเทียบกับปี 2554 ที่ปล่อยสินเชื่อได้ 7,000 ล้านบาท และมีกำไรสุทธิ 204 ล้านบาท 
ทั้งนี้ จะเน้นทำตลาดเชิงรุกมากขึ้น และตั้งเป้าเป็นเบอร์ 1 ในตลาดสินเชื่อรถบรรทุกป้ายแดงให้ได้ภายใน 3 ปี หรือปล่อยสินเชื่อรถบรรทุกได้ 7,000-8,000 ล้านบาท จากยอดสินเชื่อรวมที่คาดว่าจะปล่อยได้ 2 หมื่นล้านบาท
“ปัจจุบันเรามีส่วนแบ่งตลาดรถบรรทุกอยู่ 18-20% คาดว่าอีก 3 ปีจะเพิ่มเป็น 35% และปีนี้เราจะเปิดสาขาที่เชียงรายอีกแห่ง เพื่อเจาะตลาดขนส่งสินค้าระหว่างไทย-จีนโดยเฉพาะ ซึ่งตลาดรถบรรทุกใหม่เฉลี่ยอยู่ที่ประมาณ 2 หมื่นคันต่อปี เฉลี่ยคันละ 1-3 ล้านบาท โดยเป็นตลาดที่บริษัทมีความชำนาญเป็นพิเศษ” นายโกวิท กล่าว
นายโกวิท กล่าวว่า การที่บริษัทเพิ่มทุนจดทะเบียนสำเร็จจาก 904 ล้านบาท เป็น 1,342 ล้านบาท โดยมีธนาคารธนชาตใส่เงินเพิ่มทุนเข้ามาใหม่อีก 600 ล้านบาท ได้ทำให้กลายเป็นผู้ถือหุ้นใหญ่ 65.18% ส่งผลให้บริษัทมีความแข็งแกร่งด้านการเงินมากขึ้น
ทั้งนี้ ล่าสุดบริษัท ทริส เรทติ้ง ได้ประกาศปรับเพิ่มอันดับเครดิตของบริษัท ราชธานีลิสซิ่ง เป็นระดับ BBB+ จากเดิม BBB- ส่งผลให้บริษัทสามารถระดมทุนด้วยต้นทุนที่ถูกลงได้ถึง 0.5-1% และในช่วงเดือน มี.ค.นี้ มีแผนออกหุ้นกู้ 2,000-5,000 ล้านบาท อายุ 3-4 ปี เพื่อนำมาปรับโครงสร้างหนี้หรือรีไฟแนนซ์เงินกู้เดิม ทำให้บริษัทมีต้นทุนที่สามารถแข่งขันกับธุรกิจได้ เพราะที่ผ่านมาบริษัทมีข้อจำกัดเรื่องแหล่งทุน